
Lietuvos nuotekų valymo įrenginių ketvirtinės pakopos nuotekų valymo (mikroteršalų) galimybių studijos parengimo paslaugos
[bookmark: _Toc169568122]Pirkimo tikslas
Pirkimo tikslas ir kontekstas. Pagrindinis šio pirkimo tikslas – parengti išsamią nacionalinio lygmens Galimybių studiją, kuri įvertintų ketvirtinės pakopos nuotekų valymo (mikroteršalų) diegimo perspektyvas ir kaštus Lietuvos komunalinių nuotekų valymo įrenginiuose (NVĮ), siekiant tinkamai ir laiku įgyvendinti naujosios Europos Sąjungos komunalinių nuotekų valymo direktyvos (2024/3019/ES) reikalavimus.
Studija turi pateikti aiškų strateginį, technologinį ir finansinį planą (Kelio gairę), kaip Lietuva pereis prie pažangaus nuotekų valymo, atskirai vertinant NVĮ, valančias 150 000 GE ar didesnę apkrovą, ir 10 000 GE ar didesnę apkrovą valančias NVĮ, kurioms ketvirtinės pakopos nuotekų valymo prievolė taikoma pagal nacionalinio rizikos vertinimo rezultatus.
Galimybių studija turi išsamiai įvertinti šias pagrindines sritis:
1. Mikroteršalų šalinimo poreikį Lietuvoje: Įvertinti esamą užterštumo situaciją NVĮ išleidžiamose nuotekose, nustatant I ir II kategorijos indikatorinių mikroteršalų (farmacijos bei kosmetikos produktų likučių) bei kitų prioritetinių pavojingų medžiagų (pvz., PFAS, ftalatų, mikroplastiko) koncentracijas. Nustatyti priemones ir apimtis, būtinas pasiekti direktyvoje įtvirtintą ne mažesnį kaip 80 % indikatorinių mikroteršalų pašalinimo efektyvumą.
2. Ketvirtinės pakopos nuotekų valymo technologijų pritaikomumą: Išanalizuoti ne mažiau kaip tris pažangias mikroteršalų valymo technologijas (pvz., ozonavimą, miltelinės arba granuliuotos aktyvintos anglies (MAA/GAA) filtravimą). Technologijos turi būti vertinamos atsižvelgiant į Lietuvos NVĮ specifiką, vietos trūkumą, susidarančio dumblo kiekius ir jų poveikį energijos balansui bei šiltnamio efektą sukeliančių dujų emisijoms. Vertinant turi būti atsižvelgta į Direktyvoje nustatytą tikslą, kad iki 2045 m. valstybės narės lygmeniu energijos iš atsinaujinančiųjų išteklių gamyba Direktyvoje nustatytos apimties miesto nuotekų valymo įrenginiuose prilygtų šių įrenginių per metus suvartojamai energijai.
3. Investicijų, eksploatacijos kaštų ir socialinės-ekonominės naudos vertinimą: Atlikti detalią pasirinktų technologijų finansinę (CAPEX ir OPEX vertinimas viso gyvavimo ciklo metu) bei socialinę-ekonominę analizę. Įvertinti šių investicijų poveikį geriamojo vandens ir nuotekų tvarkymo paslaugų tarifams.
4. Išplėstinės gamintojo atsakomybės (EPR) modelio pritaikymą: Parengti teisinį, finansinį ir administracinį modelį, pagal kurį farmacijos ir kosmetikos gamintojai ir (ar) importuotojai pagal principą „teršėjas moka“ padengtų ne mažiau kaip 80 % Direktyvoje apibrėžtų ketvirtinės pakopos nuotekų valymo investicinių ir eksploatacinių išlaidų. Kitų EPR prievolėms vykdyti būtinų išlaidų finansavimo apimtis turi būti nustatyta atskirai pagal Direktyvos 9 straipsnį.

[bookmark: _Toc505976739]Situacijos buitinių nuotekų  valymo įrenginiuose analizė Lietuvoje
Pagrindinė ketvirtinės pakopos nuotekų valymo analizės apimtis apima Direktyvoje (ES) 2024/3019 nustatytą dydžio ribą atitinkančias NVĮ. 9 000–10 000 GE valyklos gali būti nagrinėjamos papildomai kaip perspektyvinės, jei prognozuojama, kad iki 2045 m. jų apkrova pasieks 10 000 GE, arba jei jų įtraukimas pagrįstas nacionaliniais aplinkosaugos tikslais. Tokių valyklų analizė neturi būti pateikiama kaip tiesioginė esama Direktyvos ketvirtinės pakopos nuotekų valymo prievolė.
Tiekėjas privalo identifikuoti visus buitinių nuotekų NVĮ Lietuvoje:
1. visas 10 000 GE ar didesnės apkrovos NVĮ ir papildomai 9 000–10 000 GE perspektyvines NVĮ, kurių apkrova iki 2045 m. gali pasiekti 10 000 GE arba kurių analizė pagrįsta nacionaliniais aplinkosaugos tikslais, įvertinant jų:
1. projektines, realias ir perspektyvines iki 2045 m. apkrovas (GE)
2. jautrias taršai mikroteršalais teritorijas ir išvalytų nuotekų priimtuvus;
3. išanalizuoti ir pasiūlyti galimus kriterijus jautrių teritorijų nustatymui;
4. esamas nuotekų valymo technologijas: kokios technologijos šiuo metu taikomos, kokia esamų NVĮ įrenginių būklė, poreikius atskirų nuotekų valymo grandžių rekonstrukcijai ar išplėtimui, ar yra vietos sklype naujų įrenginių ir statinių statybai, kaip naujos ūkinės veiklos poveikis įtakos būsimo projekto derinimą (PAV atrankos, PAV ataskaitos kitos trukmei imlios privalomos procedūros ir veiksmai).
Remiantis LR AM AAA kaupiamais 2024 m. duomenimis[footnoteRef:1] apie Lietuvos aglomeracijas, žemiau dvi lentelės su nuotekų valyklomis (aglomeracijomis), suskirstytomis pagal orientacinius gyventojų ekvivalento (GE) rėžius, apskaičiuotus pagal BDS5 rodiklį. [1:  LR AM AAA https://aaa.lrv.lt/public/canonical/1758022104/3991/2024%20m.%20informacija%20apie%20didesnes%20nei%202000%20GE%20aglomeracijas.xlsx] 

Lentelė 1 Nuotekų valyklos, kurių apkrova viršija 150 000 GE 
	Eil. Nr.
	Aglomeracijos pavadinimas
	Aglomeraciją aptarnaujantis nuotekų tvarkytojas
	Aglomeracijos dydis, GE

	1.
	Vilnius
	UAB „Vilniaus vandenys“
	606 138

	2.
	Klaipėda
	AB „Klaipėdos vanduo“
	539 529

	3.
	Kaunas
	UAB „Kauno vandenys“
	313 488




Joniškio ir Trakų–Lentvario aglomeracijos, kurių dydis viršija 9 000 GE, tačiau nesiekia 10 000 GE, įtraukiamos tik kaip papildomai nagrinėjami perspektyviniai objektai. Jų įtraukimas nelaikomas tiesiogine esama Direktyvos ketvirtinės pakopos nuotekų valymo prievole.

Lentelė 2. NVĮ, kurių apkrova yra nuo 10 000 GE iki mažiau kaip 150 000 GE, ir papildomai nagrinėjami perspektyviniai 9 000–10 000 GE objektai.
	Eil. Nr.
	Aglomeracijos pavadinimas
	Aglomeraciją aptarnaujantis nuotekų tvarkytojas
	Aglomeracijos dydis, GE

	1.
	Alytus
	UAB „Dzūkijos vandenys“
	113 024

	2.
	Utena
	UAB „Utenos vandenys“
	105 909

	3.
	Marijampolė
	UAB „Sūduvos vandenys“
	104 967

	4.
	Panevėžys
	UAB „Aukštaitijos vandenys“
	94 948

	5.
	Šiauliai
	UAB „Šiaulių vandenys“
	94 647

	6.
	Telšiai
	UAB „Telšių vandenys“
	70 209

	7.
	Mažeikiai
	UAB „Mažeikių vandenys“
	64 982

	8.
	Palanga
	UAB „Palangos vandenys“
	54 261

	9.
	Tauragė
	UAB „Tauragės vandenys“
	51 581

	10.
	Kėdainiai
	UAB „Kėdainių vandenys“
	42 065

	11.
	Šilutė
	UAB „Šilutės vandenys“
	40 249

	12.
	Kretinga
	UAB „Kretingos vandenys“
	30 580

	13.
	Plungė
	UAB „Plungės vandenys“
	30 295

	14.
	Jonava
	UAB „Jonavos vandenys“
	29 001

	15.
	Pasvalys
	UAB „Pasvalio vandenys“
	27 047

	16.
	Ukmergė
	UAB „Ukmergės vandenys“
	16 499

	17.
	Elektrėnai-Vievis
	UAB „Elektrėnų komunalinis ūkis“
	14 570

	18.
	Varėna
	UAB „Varėnos vandenys“
	14 434

	19.
	Vydmantai
	UAB „Kretingos vandenys“
	14 372

	20.
	Kelmė
	UAB „Kelmės vanduo“
	14 025

	21.
	Rokiškis
	UAB „Rokiškio vandenys“
	13 920

	22.
	Radviliškis
	UAB „Radviliškio vanduo“
	13 319

	23.
	Visaginas
	UAB „Visagino energija“
	13 025

	24.
	Druskininkai
	UAB „Druskininkų vandenys“
	12 343

	25.
	Biržai
	UAB „Biržų vandenys“
	12 244

	26.
	Kuršėnai
	UAB „Kuršėnų vandenys“
	11 683

	27.
	Kaišiadorys
	UAB „Kaišiadorių vandenys“
	11 173

	28.
	Joniškis
	UAB „Joniškio vandenys“
	9 628

	29.
	Trakai-Lentvaris
	UAB „Trakų vandenys“
	9 445


[bookmark: _Toc865821201]Mikroteršalų nuotekose analizė
Tyrimų tikslas: įvertinti realias farmacinių medžiagų ir kitų mikroteršalų koncentracijas bei jų faktinį pasiskirstymą esamose nuotekų valymo grandyse. Tyrimų metu surinkti inžineriniai ir technologiniai duomenys, ypač ištirpusios organinės anglies (DOC), nitritinio azoto (N-NO₂), bromidų (Br−) ir UV absorbcijos ties 254 nm (UV254) rodikliai, turi būti naudojami ketvirtinės pakopos nuotekų valymo įrenginių technologiniam našumui, reagentų dozėms ir šalutinių produktų, įskaitant bromatus, susidarymo rizikai įvertinti.
Tiriamų objektų (NVĮ) apimtis:
1. Visos didžiosios Lietuvos nuotekų valyklos, kurių apkrova viršija 150 000 GE (Vilniaus m. NVĮ, Kauno m. NVĮ ir Klaipėdos m. NVĮ (jau parengta Galimybių studija).
2. Trys (3) Tiekėjo atrinktos reprezentatyvios NVĮ, atstovaujančios vidutinio dydžio (10 000 – 150 000 GE) aglomeracijų NVĮ grupę (valyklos atrenkamos suderinus su Perkančiąja organizacija, siekiant įtraukti skirtingus nuotekų valymo technologinius tipus bei pramoninės taršos specifiką).
Mėginių ėmimo dažnumas, taškai ir sąlygos:
Toliau nustatyti mėginių ėmimo reikalavimai yra šios galimybių studijos tyrimų metodikos reikalavimai. Jie savaime nelaikomi Direktyvoje nustatyta ilgalaikės atitikties stebėsenos programa. Tiekėjas turi atskirai įvertinti, ar tyrimų apimtis pakankama technologinėms išvadoms, ir palyginti ją su Direktyvoje bei jos įgyvendinamuosiuose aktuose nustatytais atitikties stebėsenos reikalavimais.
1. Kiekvienoje tiriamoje NVĮ turi būti paimtos ne mažiau kaip dvi poros lygiagrečių įtekančių ir ištekančių nuotekų 24 valandų sudėtinių mėginių skirtingais metų laikais. Jeigu dėl paslaugų termino ar objektyvių sezoninių aplinkybių dviejų sezonų tyrimų atlikti neįmanoma, Tiekėjas turi pagrįsti reprezentatyvumą, įvertinti neapibrėžtį ir pasiūlyti papildomos stebėsenos programą.
2. Mėginiai privalo būti imami lygiagrečiai dviejuose taškuose: įtekančiose nuotekose (įtekėjime) ir išleidžiamose išvalytose nuotekose (ištekėjime).
3. Mėginiai privalo būti paros sudėtiniai (proporcingi srautui, angl. flow-proportional composite 24-hour samples), surinkti naudojant automatinius mėginių ėmiklius per 24 valandų laikotarpį, siekiant eliminuoti paros nuotėkio svyravimų įtaką.
4. Sauso oro sąlygų (dry weather flow) reikalavimas: mėginiai turi būti imami laikotarpiu, kai nuotekų debitas nėra reikšmingai paveiktas liūčių, tirpstančio sniego ar paviršinių nuotekų infiltracijos. 48 valandų laikotarpis be kritulių taikomas kaip pradinė metodinė prielaida, tačiau jis gali būti koreguojamas pagal hidrometeorologinius duomenis, NVĮ baseino infiltracijos ypatumus ir faktinius debito duomenis, suderinus su Perkančiąja organizacija. Pasirinktos sąlygos turi būti pagrįstos ir dokumentuotos.
5. Kokybės užtikrinimas: metodikoje turi būti numatyti lauko ir laboratoriniai dublikatai, tuštieji mėginiai, mėginių konservavimo ir transportavimo sąlygos, aptikimo ir nustatymo ribos, matavimo neapibrėžtis, rezultatų validavimo kriterijai ir mėginių atsekamumo grandinė. Laboratoriniai metodai turi būti akredituoti arba lygiaverčiai ir tinkami numatomoms koncentracijoms nuotekų matricoje.
Tiriamų parametrų ir medžiagų sąrašas:
1. Direktyvos 2024/3019/ES I ir II kategorijos indikatoriniai mikroteršalai (12 medžiagų):
1.1. I kategorijos medžiagos: Amisulpridas, Karbamazepinas, Citalopramas, Klaritromicinas, Diklofenakas, Hidrochlorotiazidas, Metoprololis, Venlafaksinas.
1.2. II kategorijos medžiagos: Benzotriazolis, 4-metilbenzotriazolio ir 5-metilbenzotriazolio mišinys, Kandesartanas, Irbesartanas.
2. Technologinio projektavimo ir našumo nustatymo parametrai:
2.1. Ištirpusi organinė anglis (DOC) – nustato ozono dozavimo poreikį bei aktyvintos anglies filtrų adsorbcijos talpą.
2.2. Bromidai (Br−) – reikalingi bromatų susidarymo rizikai ozonavimo metu įvertinti.
2.3. Nitritinis azotas (N-NO₂) – greitai oksiduojamas ozonu, todėl jo koncentracija turi būti vertinama nustatant ozono poreikį.
2.4. Skendinčios medžiagos (SM) – nustato išankstinio mechaninio filtravimo poreikį prieš ketvirtinės pakopos nuotekų valymą.
2.5. UV absorbcija ties 254 nm (UV254) – optinis organinių medžiagų rodiklis, naudojamas technologiniam procesui ir ozono dozės valdymui vertinti.
2.6. Baziniai kontrolės parametrai: cheminis deguonies suvartojimas (ChDS) ir biocheminis deguonies suvartojimas per 7 paras (BDS7).
Pagrindinių tiriamų medžiagų sąrašai pateikiami 3-5 lentelėse.
	3 ir 4 lentelėse nurodyti rodikliai sudaro pagrindinį techninį paketą. 5 lentelėje pateiktas mokslinių tyrimų paketas yra papildomas ir atliekamas tik tiek, kiek jo rezultatai tiesiogiai reikalingi rizikos vertinimui, technologijų parinkimui arba pagrįstai nacionalinei stebėsenos programai. Tiekėjas turi peržiūrėti visus nurodytus metodus ir standartus, patvirtinti jų tinkamumą nuotekų matricai bei pasiūlyti lygiaverčius akredituotus metodus, jei lentelėse pateikti metodai netinka numatomoms koncentracijoms ar analitiniam tikslui.
3 lentelė. Baziniai technologiniai, cheminiai ir papildomi nuotekų kokybės rodikliai

	

	Rodiklis / parametras
	Matavimo metodas / standartas

	1. pH
	LST EN ISO 10523 / potenciometrija

	2. Skendinčios medžiagos (SM)
	LST EN 872 / gravimetrija

	3. Cheminis deguonies suvartojimas (ChDS)
	ISO 15705 / fotometrija

	4. Biocheminis deguonies suvartojimas (BDS7)
	LST EN 1899-2 / elektrometrija

	5. Suminis azotas (Nb)
	LST EN ISO 20236

	6. Amoniakinis azotas (N-NH4)
	LST ISO 7150-1 / spektrofotometrija

	7. Nitratinis azotas (N-NO3)
	Jonų chromatografija

	8. Nitritinis azotas (N-NO2)
	EN ISO 13395

	9. Suminis fosforas (Pb)
	LST EN ISO 6878

	10. Fosfatai (P-PO4)
	LST EN ISO 15681-2

	11. Bromidai (Br−)
	LST EN ISO 10304-1 / jonų chromatografija

	12. Chloridai (Cl−)
	Jonų chromatografija

	13. Sulfatai (SO4 2−)
	Jonų chromatografija

	14. Ištirpusi organinė anglis (DOC / IOA)
	LST EN ISO 20236

	15. Sausos liekanos
	Gravimetrija

	16. Elektrinis laidis (El)
	LST EN 27888 / elektrometrija



	4 lentelė. Standartiniai prioritetiniai organiniai teršalai nuotekose

	

	Teršalų grupė / parametras
	Matavimo metodas / standartas

	1. Ftalatai (DEHP, DBP)
	LST EN ISO 18856 / GC-MS

	2. PAA (4 prioritetiniai)
	Skysčių chromatografija nuotekose

	3. Benzo(a)pirenas
	Skysčių chromatografija (HPLC)

	4. Chlororganiniai pesticidai
	Dujų chromatografija (GC)

	5. Polichlorbifenilai (PCB)
	Dujų chromatografija (GC)

	6. Naftos produktų rodiklis
	GC-FID / angliavandenilių rodiklis

	7. Fenolio kiekis
	LST EN ISO 14402 / spektrofotometrija

	8. Nežinomų medžiagų tyrimas
	Lakiųjų ir vidutiniškai lakių medžiagų kokybinis GC-MS



	5 lentelė. Sudėtingi mikroteršalai, PFAS ir mikroplastikas (mokslinių tyrimų paketas)

	

	Eil. Nr.
	Medžiaga / junginio klasė
	Standartas / analizės metodas

	1.
	Karbamazepinas
	LC-MS/MS

	2.
	Venlafaksinas
	LC-MS/MS

	3.
	Klaritromicinas
	LC-MS/MS

	4.
	Diklofenakas
	LC-MS/MS

	5.
	Metoprololis
	LC-MS/MS

	6.
	Azitromicinas
	LC-MS/MS

	7.
	Bisfenolis A
	PABL/SVP.07 / LC-MS/MS

	8.
	Dimetilo ftalatas
	LST EN ISO 18856 / GC-MS

	9.
	Di-izobutilo ftalatas
	LST EN ISO 18856 / GC-MS

	10.
	Bis(2-etilheksil)ftalatas
	LST EN ISO 18856 / GC-MS

	11.
	PFPeA
	LC-MS/MS

	12.
	PFBS
	LC-MS/MS

	13.
	PFHxA
	LC-MS/MS

	14.
	PFHpA
	LC-MS/MS

	15.
	PFOA
	LC-MS/MS

	16.
	PFDS
	LC-MS/MS

	17.
	Mikroplastikas
	Organikos skaidymas H2O2 + FTIR/ATR



Reikalavimai tyrimus atliekančiai laboratorijai:
Laboratorija privalo turėti Aplinkos apsaugos agentūros (AAA) išduotą leidimą arba atitinkamą ES akreditaciją imti nuotekų mėginius ir atlikti nurodytų prioritetinių pavojingų mikroteršalų bei technologinių parametrų laboratorinius tyrimus. Laboratorija turi būti akredituota matuoti Direktyvos 2024/3019/ES I ir II kategorijų indikatorines medžiagas, ištirpusią organinę anglį (DOC), bromidus ir kitus technologiniam vertinimui būtinus parametrus. Visais atvejais už laboratorijos atliekamų darbų kokybę ir atitiktį šios techninės specifikacijos reikalavimams atsako Tiekėjas.
[bookmark: _Toc1313632667]Atlikti poveikio aplinkai vertinimo (PAV) procedūrų poreikio analizę
Tiekėjas privalo:
· Įvertinti kiekvieno analizuojamo NVĮ (>10 000 GE) kontekstą ir nustatyti preliminarų planuojamos ūkinės veiklos poveikio aplinkai vertinimo procedūros tipą (PAV atranka ar pilna PAV ataskaita) bei numatomą jos trukmę.
· Analizėje privaloma detaliai atsižvelgti į specifines ketvirtinės pakopos nuotekų valymo technologijų (ozonavimo, aktyvintos anglies) sukeliamas rizikas, galinčias lemti PAV būtinybę:
· Pavojingų cheminių medžiagų naudojimas ir saugojimas: skysto deguonies (LOX) talpyklų įrengimas ozono generavimui, koaguliantų ir polimerų naudojimas.
· Šalutiniai produktai ir atliekos: išaugęs dumblo kiekis (naudojant miltelinę aktyvintą anglį - PAC), toksiškų bromatų susidarymo rizika (ozonuojant), taip pat panaudotos aktyvintos anglies utilizavimo poreikiai.
· Infrastruktūros plėtra: naujų statinių (ozono generatorių pastatų, kontaktinių baseinų, filtrų rezervuarų) įtaka esamoms sklypų riboms ir galimas poreikis keisti ar plėsti sanitarinės apsaugos zonas (SAZ).
· Energetinis poreikis: reikšmingai išaugęs elektros energijos suvartojimas ir su tuo susijęs galimas poreikis elektros įvadų plėtrai ar atsinaujinančios energijos (saulės jėgainių) integracijai.
· Parengti apibendrintą matricą, parodančią, kaip PAV ir statybą leidžiančių dokumentų (SLD) gavimo procedūrų trukmė paveiks galimybes laiku įgyvendinti Direktyvoje numatytus tarpinius ir galutinius ketvirtinės pakopos nuotekų valymo įdiegimo terminus (2033 m., 2039 m., 2045 m.)
[bookmark: _Toc1229744325]Teisinio reguliavimo analizė
Tiekėjas turi atlikti esamos Europos Sąjungos ir Lietuvos Respublikos teisinės bazės analizę bei pateikti konkrečius siūlymus dėl teisės aktų keitimo, siekiant tinkamai perkelti Direktyvos 2024/3019/ES reikalavimus į nacionalinę teisę. Teisinio reguliavimo analizė turi apimti šias sritis:
[bookmark: _Toc1904097798]Direktyvos (2024/3019/ES) ir susijusių ES aktų reikalavimų vertinimas:
· Atskirai įvertinti Direktyvos 8 straipsnyje nustatytas ketvirtinės pakopos nuotekų valymo prievoles valykloms, valančioms 150 000 GE ar didesnę apkrovą, ir valykloms, valančioms 10 000 GE ar didesnę apkrovą, kurioms prievolė taikoma pagal nacionalinio rizikos vertinimo rezultatus. Nacionalinis diegimo grafikas turi būti sudarytas pagal Direktyvoje kiekvienai grupei nustatytus tarpinius ir galutinius terminus bei apkrovos apskaičiavimo principus. Tiekėjas privalo pateikti atskirą atitikties lentelę, kurioje būtų nurodytas teisinis pagrindas, valyklų grupė, taikomas procentinis rodiklis, apskaičiavimo bazė ir terminas.
· Išanalizuoti galiojančius Europos Sąjungos aplinkos kokybės standartų ir prioritetinių medžiagų teisės aktus, tiksliai nurodant jų numerius ir galiojančias redakcijas, bei jų sąsajas su nuotekų valymo standartais. Europos Komisijos COM(2022) 540 pasiūlymas turi būti aiškiai atskirtas nuo priimtų ir galiojančių teisės aktų.
· Įvertinti Direktyvos 11 straipsnyje nustatytus nacionalinio lygmens energetinio neutralumo reikalavimus ir tarpinius tikslus. Tiekėjas turi apskaičiuoti ketvirtinės pakopos nuotekų valymo diegimo poveikį Lietuvos metiniam energijos balansui pagal Direktyvoje nustatytą NVĮ apimtį, tačiau atskirų NVĮ išsamūs energijos auditai nėra šios paslaugos dalis.
[bookmark: _Toc1172745516]Jautrių teritorijų ir rizikos vertinimo metodikos parengimas:
· Valykloms, valančioms 10 000 GE ar didesnę apkrovą ir nepatenkančioms į besąlygiškai taikomą didžiųjų valyklų grupę, ketvirtinės pakopos nuotekų valymo poreikis nustatomas pagal Direktyvoje numatytą nacionalinį rizikos vertinimą ir jo pagrindu identifikuotas teritorijas bei išleistuvus. Tiekėjas privalo parengti nacionalinės rizikos aplinkai ir žmonių sveikatai vertinimo metodikos koncepciją, nustatyti duomenų šaltinius, kriterijus, vertinimo periodiškumą, sprendimų priėmimo tvarką ir valyklų sąrašo peržiūros mechanizmą.
· Pasiūlyti aiškius jautrių mikroteršalams zonų nustatymo ir klasifikavimo kriterijus. Prioritetiniais kriterijais turi būti laikomi pagal galiojančius ES aplinkos kokybės standartų ir prioritetinių medžiagų teisės aktus nustatyti AKS viršijimai vandens telkiniuose ir ES stebėsenos sąrašo medžiagų monitoringo duomenys. Papildomai turi būti vertinama pramoninių nuotekų dalis, specifiniai taršos šaltiniai, vandens telkinio skiedimosi faktorius ir išleidimas į Kuršių marias, Baltijos jūrą ar kitas jautrias teritorijas. Tiekėjas turi pagrįsti kriterijų hierarchiją, svorius, duomenų kokybės reikalavimus ir sprendimo slenksčius bei nustatyti, kurioms 10 000–150 000 GE valykloms ketvirtinės pakopos nuotekų valymas būtų privalomas.
[bookmark: _Toc518138908]Technologinė analizė 
[bookmark: _Toc1919363488]Vertinamos alternatyvos
Tiekėjas privalo išanalizuoti ir sumodeliuoti ne mažiau kaip 4 (keturias) ketvirtinės pakopos nuotekų valymo technologines alternatyvas. Kadangi didelė dalis Lietuvos NVĮ neturi pakankamo tretinio valymo, kiekvienos alternatyvos modelyje (kur tai technologiškai pagrįsta) privaloma įvertinti išankstinio mechaninio filtravimo (pvz., diskinių ar audinio (kangas) filtrų) įrengimo poreikį, siekiant sulaikyti skendinčias medžiagas (SM) ir apsaugoti ketvirtinės pakopos nuotekų valymo įrenginius nuo užsikimšimo ar efektyvumo kritimo.
Turi būti detaliai analizuojamos šios alternatyvos:
· A1. GAA (granuliuotos aktyvintosios anglies) filtravimas. Vertinimas turi apimti išankstinio mechaninio filtravimo grandį bei pačius GAA filtrus. Tiekėjas privalo detaliai įvertinti GAA užpildo tūrį, jo keitimo dažnumą bei terminės regeneracijos galimybes ir kaštus, įskaitant transportavimo išlaidas (įvertinant tai, kad Lietuvoje GAA regeneracijos pajėgumų nėra).
· A2. Kombinuota technologija (ozonavimas + GAA). Vertinant turi būti įvertintas galimas didesnis mikroteršalų šalinimo efektyvumas, palyginti su atskirai taikomomis technologijomis, ir pagrįstas optimalus ozono bei GAA derinys. Taip pat turi būti įvertinta galimybė mažinti ozono dozę, bromatų susidarymo riziką ir ilginti GAA filtrų naudojimo trukmę, lyginant su A1 alternatyva ir kitais ozonavimą taikančiais sprendiniais. Išvados turi būti grindžiamos bandymais ir konkrečios NVĮ sąlygomis.
· A3. MAA (miltelinė aktyvintoji anglis), pvz., Ulmerio procesas. Vertinimas turi apimti MAA kontaktinę talpą, koaguliantų ir polimerų dozavimą, atskirą nusodintuvą ir papildomą filtravimo grandį likutinėms MAA flokulėms sulaikyti. Tiekėjas privalo įvertinti poveikį NVĮ dumblo tvarkymo grandžiai ir nustatyti, ar dėl mikroteršalų bei aktyvintosios anglies kiekio pasikeičia dumblo teisinė klasifikacija, galimi naudojimo būdai, tvarkymo kaštai ir terminio tvarkymo poreikis.
· A4. Kitos technologijos. Tiekėjas gali pasiūlyti ir kitas, šiame sąraše nenurodytas technologijas ar jų kombinacijas
Papildomos technologijos: Tiekėjas, įvertinęs specifinius kai kurių didžiųjų ar pramonės apkrautų NVĮ reikalavimus (pvz., esant didelei sunkiai skaidomų PFAS junginių koncentracijai), gali papildomai pasiūlyti sumodeliuoti ir membranines technologijas (pvz., nanofiltraciją)
[bookmark: _Toc1765886182]Alternatyvų analizės vertinimo kriterijai
Tiekėjas privalo atlikti visapusišką ir objektyvų pasirinktų technologinių alternatyvų (A1–A4) vertinimą bei palyginimą, taikydamas šiuos privalomus kriterijus:
1. Šalinimo efektyvumas ir technologinis patikimumas: Tiekėjas turi įvertinti ir pagrįsti kiekvienos alternatyvos gebėjimą eksploatacinėmis sąlygomis pasiekti Direktyvos I priedo C dalyje nustatytą ne mažesnį kaip 80 % bendrą indikatorinių mikroteršalų pašalinimo rodiklį. Rodiklis apskaičiuojamas kaip pasirinktų medžiagų individualių pašalinimo procentinių verčių vidurkis, taikant Direktyvoje nustatytą medžiagų atranką, mėginių ėmimo, koncentracijų palyginimo ir apskaičiavimo tvarką. Technologijos vertinimas turi būti grindžiamas patikimais eksploataciniais, pilotinių bandymų ar lygiaverčiais duomenimis; vien teorinis rezultato garantavimas nelaikomas pakankamu pagrindimu.
Tiekėjas turi įvertinti technologijų lankstumą ir efektyvumą šalinant kitas prioritetines pavojingas medžiagas, įskaitant PFAS junginius. Galimas kombinuotų technologijų pranašumas turi būti vertinamas kaip tikrintina technologinė prielaida ir grindžiamas patikimais duomenimis bei konkrečios NVĮ nuotekų sudėtimi.
2. Finansinis ir ekonominis vertinimas (CAPEX ir OPEX): Detaliai įvertinti įrangos įsigijimo, statybos, projektavimo ir būtinos infrastruktūros, įskaitant technologiškai pagrįstą išankstinį mechaninį filtravimą, CAPEX. Apskaičiuoti OPEX per pasirinktą technologijos gyvavimo ciklą, aiškiai pagrindžiant ataskaitinį laikotarpį. Skaičiavimuose turi būti įvertinti skysto deguonies įsigijimo, transportavimo ir įrangos nuomos kaštai ozonavimui, GAA užpildo keitimo ir regeneracijos bei transportavimo kaštai, taip pat koaguliantų ir polimerų sąnaudos MAA procesui.
3. Poveikis dumblo tvarkymui: Įvertinti, kaip kiekviena technologija paveiks susidarančio nuotekų dumblo kiekį ir kokybę. Taikant MAA procesą turi būti įvertinta, ar dėl mikroteršalų ir aktyvintosios anglies kiekio pasikeičia dumblo teisinė klasifikacija, galimi naudojimo būdai, tvarkymo kaštai ir terminio tvarkymo poreikis. Išvados negali būti grindžiamos prielaida, kad toks dumblas visais atvejais automatiškai tampa pavojinga atlieka.
4. Šalutinių produktų susidarymo rizika: Kombinuotai ozonavimo ir GAA alternatyvai (A2) ir kitoms ozonavimą taikančioms alternatyvoms privaloma įvertinti bromatų ir kitų galimų šalutinių produktų susidarymo riziką, atsižvelgiant į bromidų koncentraciją, ozono dozę, kontakto laiką ir nuotekų sudėtį.
Įvertinti biologiškai skaidžių oksidacijos produktų ir kitų šalutinių produktų valdymo poreikį bei pagrįsti tinkamiausią papildomo valymo grandį po ozonavimo. Konkreti technologija ar filtro tipas turi būti parenkamas pagal bandymų rezultatus ir konkrečios NVĮ sąlygas.
5. Anglies pėdsakas ir energijos vartojimas: Įvertinti kiekvienos technologinės alternatyvos papildomą metinį energijos suvartojimą, elektros galios poreikį ir pagrindines ŠESD emisijas. Pateikti esmines techniškai ir ekonomiškai pagrįstas energijos vartojimo mažinimo galimybes bei apibendrintai įvertinti ketvirtinės pakopos nuotekų valymo diegimo poveikį Lietuvos nacionaliniam energijos balansui ir Direktyvos 11 straipsnyje nustatytam energetinio neutralumo tikslui. Atskirų NVĮ energetinio neutralumo modeliai, išsamūs energijos auditai ir kiekvienos taupymo priemonės detalūs finansiniai skaičiavimai nėra privalomi.
6. Teritorinis pritaikomumas Lietuvoje ir infrastruktūros plėtra: Įvertinti technologijų „fizinį“ pritaikomumą esamose valyklų teritorijose – reikalaujamą sklypo plotą naujiems statiniams (ozono generatoriams, kontaktinėms talpoms, filtrams) bei esamų pastatų panaudojimo galimybes, Įvertinti elektros galios padidinimo (įvado plėtros) poreikį, taip pat galimą sanitarinės apsaugos zonos (SAZ) keitimo būtinybę dėl pavojingų cheminių medžiagų (pvz., skysto deguonies) sandėliavimo NVĮ teritorijoje.
[bookmark: _Toc1600695861]Suklasifikuoti NVĮ ketvirtinės pakopos nuotekų valymo investicinius projektus pagal investicijų prioritetą, išryškinant efektyviausias investicijoms vietas
Tiekėjas privalo parengti ir pritaikyti daugiakriterinį vertinimo modelį, pagal kurį visi nagrinėjami NVĮ būtų suklasifikuoti ir išdėstyti į Nacionalinį ketvirtinės pakopos nuotekų valymo diegimo grafiką. Grafikas turi būti sudarytas pagal Direktyvoje kiekvienai valyklų grupei nustatytus tarpinius ir galutinius terminus bei apkrovos apskaičiavimo principus, atskirai vertinant 150 000 GE ar didesnės apkrovos valyklas ir 10 000 GE ar didesnės apkrovos valyklas, kurioms prievolė taikoma pagal nacionalinio rizikos vertinimo rezultatus.
Nustatant investicijų prioritetus ir sudarant valyklų modernizavimo eilę, tiekėjas privalo vertinti šiuos privalomus kriterijus:
1. Aglomeracijos dydis ir teisinė prievolė: Nustatyti valyklų prioritetus atskirai pagal Direktyvos 8 straipsnyje apibrėžtas valyklų grupes. Vertinant turi būti nurodytas kiekvienos NVĮ teisinis statusas, taikomas tarpinis ar galutinis terminas, apkrovos apskaičiavimo bazė ir vieta nacionaliniame diegimo grafike. Tiekėjas turi pateikti atitikties lentelę, leidžiančią patikrinti, kaip nacionalinis grafikas užtikrina Direktyvoje nustatytus rodiklius.
2. Rizika aplinkai ir žmonių sveikatai: Prioritetas turi būti teikiamas NVĮ, kurių išleidžiamos nuotekos kelia didžiausią riziką vandens telkinių būklei ir žmonių sveikatai. Pirmiausia turi būti vertinami aplinkos kokybės standartų (AKS), nustatytų pagal Aplinkos kokybės standartų direktyvos nuostatas, viršijimai nuotekų imtuve ir ES „stebėsenos sąrašo“ medžiagų monitoringo duomenys. Papildomai turi būti vertinamos faktinės prioritetinių mikroteršalų koncentracijos išleidžiamose nuotekose ir nuotekų imtuve, taršos tendencijos, nuotekų imtuvo (vandens telkinio) skiedimosi faktorius (išleidžiant į mažus upelius rizika didesnė), taip pat nuotekų išleidimas į eutrofikacijai ar mikroteršalams itin jautrias zonas, įskaitant Kuršių marias ir Baltijos jūrą. Šio kriterijaus vertinimo svoris ir jo vieta bendroje kriterijų hierarchijoje turi būti pagrįsti, atsižvelgiant į kitų ES valstybių narių taikomą praktiką.
3. Specifiniai taršos šaltiniai aglomeracijoje: Tiekėjas turi įvertinti NVĮ aptarnaujamoje teritorijoje esančius specifinius objektus, generuojančius padidintą farmacinių ar sunkiai skaidomų pramoninių mikroteršalų kiekį (pvz., didelės regioninės ligoninės, farmacijos ar chemijos pramonės įmonės, sąvartynų filtratas).
4. Technologinė parengtis ir projektų sinergija: Įvertinti esamą NVĮ būklę ir numatomas ar jau vykdomas kitas rekonstrukcijas. Prioritetas gali būti teikiamas toms valykloms, kuriose ketvirtinės pakopos nuotekų valymo integracija yra technologiškai lengviausiai įgyvendinama arba gali būti derinama su kitais infrastruktūros plėtros projektais, taip optimizuojant kaštus.
Laukiamas rezultatas: Tiekėjas turi pateikti aiškią ir pagrįstą investicijų Kelio gairę (Nacionalinį diegimo grafiką), nurodant konkrečius NVĮ ir optimalius jų modernizavimo metus. Šis grafikas turi ne tik atitikti ES direktyvos laiko reikalavimus, bet ir užtikrinti tolygų finansinės naštos (CAPEX ir OPEX) paskirstymą valstybės ir būsimam EPR (išplėstinės gamintojų atsakomybės) fondui visu pereinamuoju laikotarpiu (nuo 2030 m. iki 2045 m.)
[bookmark: _Toc323842586]Finansinė ir socialinė-ekonominė analizė
Tikslas – kiekvienai savivaldybei, kurios nuotekų valymo įrenginiuose bus taikomas ketvirtinės pakopos nuotekų valymas, atlikti išsamų alternatyvų finansinį ir socialinį-ekonominį vertinimą, nustatyti investicijų poreikį, finansinį tvarumą ir pagrįsti rekomenduojamos alternatyvos efektyvumą.
[bookmark: _Toc1798064168]Finansinės analizės apimtis
Finansinė analizė turi būti atliekama diskontuotų pinigų srautų metodu, aiškiai atskiriant projekto vykdytojo finansinę analizę nuo socialinės-ekonominės analizės. Visoms alternatyvoms taikomas vienodas 30 metų ataskaitinis laikotarpis nuo investicijų eksploatacijos pradžios; trumpesnio turto naudingo tarnavimo laikotarpio atveju įtraukiamos reinvesticijos ir likutinė vertė. Tiekėjas turi nurodyti kainų bazinius metus, finansinę ir socialinę diskonto normas, mokesčių traktavimą, infliacijos, elektros energijos, reagentų, darbo užmokesčio ir anglies kainos prielaidas bei parengti bazinį, optimistinį ir pesimistinį scenarijus.
Tiekėjas privalo:
· Apžvelgti makroekonomines prielaidas ir nurodyti jų šaltinius.
· Parengti detalią CAPEX struktūrą pagal projektavimo, statybos, įrangos, infrastruktūros, leidimų, nenumatytų išlaidų ir reinvesticijų kategorijas; investicijas paskirstyti pagal projekto etapus ir turto grupes.
· Apskaičiuoti OPEX pagal elektros energijos, reagentų, aktyvintosios anglies, dumblo ir atliekų tvarkymo, darbo, priežiūros, laboratorinės stebėsenos ir kitas reikšmingas kategorijas; rezultatus pateikti eurais per metus, eurais už m³ ir eurais už GE.
· Kiekvienai alternatyvai parengti 30 metų diskontuotų pinigų srautų modelį, apimantį reinvesticijas, likutinę vertę, finansavimo šaltinius ir, jei taikoma, pajamas.
· Finansinei analizei apskaičiuoti finansinę grynąją dabartinę vertę ir finansinę vidinę grąžos normą, kai šie rodikliai prasmingi; sąnaudų ir naudos santykį taikyti tik socialinėje-ekonominėje analizėje.
· Socialinėje-ekonominėje analizėje įvertinti išmatuojamą naudą aplinkai ir sveikatai, išvengtas taršos bei kitų išorinių poveikių sąnaudas, vengiant dvigubo naudų skaičiavimo.
· Atlikti jautrumo ir scenarijų analizę bent energijos kainos, aktyvintosios anglies, skysto deguonies, statybos kainų, palūkanų, apkrovos, pašalinimo efektyvumo ir EPR įplaukų pokyčiams.
· Finansinį ir socialinį-ekonominį modelius pateikti redaguojamu XLSX formatu su atviromis formulėmis, vienetais, prielaidų lapu, kontroliniais patikrinimais ir rezultatų suvestine.
[bookmark: _Toc1378373789]Poveikio analizė vartotojų paslaugų kainai 
Tikslas – kiekvienai savivaldybei, kurios nuotekų valymo įrenginiuose bus taikomas ketvirtinės pakopos nuotekų valymas, įvertinti projekto alternatyvų poveikį geriamojo vandens tiekimo ir nuotekų tvarkymo paslaugų kainai vartotojams per visą 30 metų ataskaitinį laikotarpį.
Tiekėjas privalo:
· Įvertinti projekto poveikį vandens paslaugų kainai per tą patį 30 metų ataskaitinį laikotarpį, kuris taikomas finansinėje analizėje, išskiriant bent pirmųjų 10 metų metinį tarifų pokytį.
· parengti paslaugų kainos projekto ir bazinio scenarijaus palyginimą.
· parengti išvadas dėl projekto įtakos galutinei vandens paslaugų kainai, projekto finansinio tvarumo, paslaugų kainos prieinamumo gyventojams, atitikties galiojantiems vandens sektoriaus reguliavimo principams ir kainodaros reikalavimams.
[bookmark: _Toc1767984888]EPR (išplėstinės gamintojų atsakomybės) modelio pritaikymas
Išplėstinės gamintojų atsakomybės modelio parengimo tikslas – vadovaujantis Direktyvos (ES) 2024/3019 9 straipsniu, parengti teisiškai, ekonomiškai ir organizaciškai pagrįstą EPR modelį. Modelis turi užtikrinti, kad žmonėms skirtų vaistų ir kosmetikos gaminių gamintojai bei importuotojai, vadovaudamiesi principu „teršėjas moka“, padengtų ne mažiau kaip 80 % Direktyvoje apibrėžtų ketvirtinės pakopos nuotekų valymo investicinių ir eksploatacinių išlaidų. Produktų pateikimo rinkai duomenų rinkimo ir kitų EPR prievolėms vykdyti būtinų administracinių išlaidų finansavimo apimtis turi būti nustatyta atskirai pagal Direktyvos 9 straipsnį. Tiekėjas turi parengti išlaidų tinkamumo matricą, aiškiai atskirdamas valymo CAPEX, valymo OPEX, stebėsenos, duomenų rinkimo, sistemos administravimo, audito ir visuomenės informavimo išlaidas bei kiekvienai kategorijai taikomą finansavimo dalį.
Tiekėjas turi išnagrinėti esamą situaciją:
· Teisinė situacija: išanalizuoti vaistų ir kosmetikos gaminių gamybos, importo ir pateikimo Lietuvos rinkai teisinį reglamentavimą.
· Rinkos situacija: nustatyti Lietuvos rinkai tiekiamų žmonėms skirtų farmacijos ir kosmetikos produktų kiekius, pagrindinius gamintojus ir importuotojus bei įvertinti rinkos koncentraciją.
Tiekėjas turi parengti ir aprašyti finansavimo bei administravimo modelį, atitinkantį Direktyvos nuostatas, kuriame būtų šios dalys:
[bookmark: _Toc1771898110]Gamintojų registras ir Gamintojų atsakomybės organizacijos (PRO) įsteigimas
· Parengti Gamintojų registro sukūrimo ir administravimo modelio alternatyvas.
· Įvertinti centralizuotos Gamintojų atsakomybės organizacijos (PRO) sukūrimo Lietuvoje mechanizmą, veiksmus ir etapus.
· Apibrėžti, kas EPR sistemoje laikoma gamintoju, įskaitant importuotojus, platintojus ir prekių ženklų savininkus.
· Parengti registruojamų duomenų struktūrą, registracijos procedūras, kontrolės mechanizmus ir atsakomybę už neregistruotą veiklą.
[bookmark: _Toc850490624]Gaminių pateikimo rinkai duomenų deklaravimo tvarka
· Parengti standartizuotą gaminių deklaravimo sistemą, apimančią produktų svorį ar vienetus, veikliųjų medžiagų kiekius, pavojingumą ir biologinį skaidumą nuotekose.
· Nustatyti deklaravimo metodiką, įskaitant eksporto ir grąžinimų apskaitą, bei duomenų validavimo principus, taikant kryžminius patikrinimus su muitinės, Valstybinės vaistų kontrolės tarnybos ar mokesčių duomenimis.
· Apibrėžti atsakomybę už neteisingą arba pavėluotą deklaravimą.
[bookmark: _Toc476941002]Įnašų skaičiavimo taisyklės (Eko-moduliacija)
· Parengti įnašų apskaičiavimo metodiką, pagrįstą rinkai pateikiamų medžiagų kiekiais, pavojingumu ir biologiniu skaidumu nuotekose.
· Parengti kainodaros modelį, kuriame gamintojų įnašai padengtų ne mažiau kaip 80 % Direktyvoje apibrėžtų ketvirtinės pakopos nuotekų valymo CAPEX ir OPEX. Mikroteršalų stebėsenos, duomenų rinkimo, EPR sistemos administravimo, audito ir visuomenės informavimo išlaidų finansavimo apimtis turi būti pagrįsta atskirai.
· Apibrėžti Direktyvoje leidžiamas gamintojų išimtis, mažų gamintojų ir mažos rizikos produktų vertinimo kriterijus bei ekologinio moduliavimo principus.
· Įvertinti individualaus ir kolektyvinio prievolių vykdymo alternatyvas bei nemokumo, nepakankamų įplaukų, lėšų pertekliaus ir rezervų valdymo mechanizmus.
· Ekonomine analize pagrįsti siūlomus tarifus ir įvertinti jų poveikį vaistų bei kosmetikos gaminių kainoms galutiniam vartotojui.
[bookmark: _Toc3723855]Įnašų surinkimo tvarka ir laiko grafikas
· Parengti teisinių, institucinių ir administracinių veiksmų grafiką, užtikrinantį Direktyvos perkėlimą į nacionalinę teisę per joje nustatytą terminą ir EPR prievolių taikymą gamintojams ne vėliau kaip nuo 2028 m. gruodžio 31 d.
· Grafike atskirti teisės aktų priėmimo, gamintojų registravimo, atsakomybės organizacijų veiklos pradžios, įnašų apskaičiavimo ir faktinio surinkimo datas. Ankstesnį sistemos taikymą vertinti kaip nacionalinį pasirinkimą.
· Įvertinti lėšų kaupimo etapą pirmosioms NVĮ investicijoms finansuoti.
· Parengti mokėjimų administravimo, specialios sąskaitos ir finansinių srautų valdymo, skolų valdymo procedūras bei įvertinti administracinės informacinės sistemos kaštus.
[bookmark: _Toc1287857153]Lėšų paskirstymo vandentvarkos įmonėms tvarka
· Parengti objektyvius ir skaidrius lėšų paskirstymo kriterijus NVĮ valdytojams, atsižvelgiant į apkrovą, investicijų poreikį ir jautrias teritorijas.
· Nustatyti finansavimo formas ir kompensavimo mechanizmus, atskirai vertinant ketvirtinės pakopos nuotekų valymo investicines ir eksploatacines išlaidas, stebėsenos išlaidas bei kitas EPR sistemos sąnaudų kategorijas.
· Kiekvienos išlaidų kategorijos tinkamumą ir finansavimo dalį pagrįsti išlaidų tinkamumo matricoje.
· Sukurti paraiškų teikimo ir vertinimo procedūras bei atsiskaitymo už panaudotas lėšas tvarką.
[bookmark: _Toc1159977420]Audito ir atskaitomybės procesai
· Parengti nepriklausomo EPR sistemos audito modelį, apimantį finansų valdymą, gebėjimą padengti tinkamas NVĮ išlaidas ir surinktų duomenų kokybę.
· Apibrėžti ataskaitų teikimo reikalavimus, pagrindinius veiklos rodiklius (KPI) ir skaidrumo užtikrinimo priemones.
[bookmark: _Toc1939937480]Visuomenės švietimo ir informavimo priemonės
Remiantis Direktyvos 9 str. 3 d. e punktu, EPR modelis turi apimti finansavimą ir priemones, skirtas informuoti vartotojus apie farmacijos ir kosmetikos atliekų prevenciją, šių produktų grąžinimo ir surinkimo sistemas bei netinkamo atliekų šalinimo (pvz., vaistų išmetimo į tualetą) poveikį nuotekų valymui ir aplinkai.
[bookmark: _Toc1101700014]Įgyvendinimo etapų planas
Tiekėjas turi suformuoti detalų ir laike išdėstytą ketvirtinės pakopos nuotekų valymo bei EPR sistemos įgyvendinimo planą (Kelio gairę), kuris užtikrintų sklandų ir savalaikį perėjimą prie naujųjų reikalavimų, išskaidant krūvį valstybei ir vandentvarkos įmonėms. Planas turi būti suskirstytas į tris pagrindinius etapus ir apimti:
Pilotinių projektų ir pasirengimo etapas
Parengti pilotinių bandymų programą, atrinkti prioritetines NVĮ, apibrėžti technologijas, parametrus, sezoninę aprėptį, trukmę, kokybės kontrolę, sėkmės kriterijus, duomenų analizę ir preliminarų biudžetą.
Numatyti PAV procedūrų, techninių projektų rengimo ir statybą leidžiančių dokumentų gavimo trukmę prioritetinėms valykloms.
Faktinius ne trumpesnius kaip 3 mėnesių pusiau pramoninius bandymus vykdyti tik juos įtraukus atskiru sutarties pakeitimu, numatant papildomą terminą ir finansavimą.
Finansavimo struktūros įdiegimo etapas
Parengti teisinių, institucinių ir administracinių veiksmų seką, užtikrinančią EPR prievolių taikymą gamintojams ne vėliau kaip nuo 2028 m. gruodžio 31 d.
Atskirti teisės aktų priėmimo, registravimo, atsakomybės organizacijų veiklos pradžios, įnašų apskaičiavimo ir faktinio surinkimo datas.
Įvertinti pereinamąjį lėšų kaupimo laikotarpį pirmosioms NVĮ investicijoms finansuoti.
Visapusiško įgyvendinimo etapas iki 2045 m.
Parengti ilgalaikį infrastruktūros statybų planą, susietą su Direktyvos 8 straipsnyje kiekvienai valyklų grupei nustatytais tarpiniais ir galutiniais terminais.
Pateikti atitikties lentelę, kurioje nurodomas teisinis pagrindas, valyklų grupė, procentinis rodiklis, apskaičiavimo bazė ir terminas.
Nustatyti pirmojo ir vėlesnių tarpinių etapų valyklas bei apkrovas, pagrindžiant projektavimo, leidimų, finansavimo ir statybos trukmę.
Užtikrinti, kad iki Direktyvoje nustatyto galutinio termino ketvirtinės pakopos nuotekų valymas būtų taikomas visai reikalavimus atitinkančiai apkrovai.
Numatyti periodines įrangos reinvesticijas per visą taikomą 30 metų analizės laikotarpį.
[bookmark: _Toc906145064]Rizikų analizė ir valdymo planas
Tiekėjas privalo atlikti išsamią ketvirtinės pakopos nuotekų valymo technologijų diegimo bei Išplėstinės gamintojo atsakomybės (EPR) modelio sukūrimo rizikų analizę. Analizė turi apimti rizikų identifikavimą, jų pasireiškimo tikimybės bei poveikio (finansinio, laiko, aplinkosauginio) vertinimą ir konkretaus rizikų valdymo (minimizavimo) plano parengimą.
Tiekėjas turi detaliai identifikuoti ir įvertinti bent šias rizikų grupes:
1. Technologines rizikas: 
· Netinkamo dimensijavimo rizika: Rizika, kad be realių pilotinių bandymų (angl. pilot testing) parinkta technologija nepasieks reikalaujamo 80 % mikroteršalų išvalymo efektyvumo dėl specifinės vietinių nuotekų sudėties.
· Šalutinių produktų ir atliekų rizika: Bromatų ir kitų šalutinių produktų susidarymo rizika taikant ozonavimą bei nuotekų dumblo kokybės ir tvarkymo rizika taikant MAA. Turi būti įvertinta, ar dėl mikroteršalų ir aktyvintosios anglies kiekio pasikeičia dumblo teisinė klasifikacija, galimi naudojimo būdai ir terminio tvarkymo poreikis.
· Infrastruktūros ir pajėgumų trūkumo rizika: Rizika, kad esamose NVĮ teritorijose neužteks fizinio ploto naujiems įrenginiams statyti arba neužteks esamų elektros įvadų pajėgumų (įvertinant išaugusį elektros energijos poreikį ozono generatoriams ar siurblinėms).
2. Finansines rizikas: 
· CAPEX ir OPEX svyravimai: Investicinių ir eksploatacinių kaštų jautrumas makroekonominiams pokyčiams, ypatingai – elektros energijos, granuliuotos aktyvintos anglies (GAA) užpildų bei skysto deguonies (LOX) kainų šuoliams pasaulinėse rinkose.
· EPR fondo lėšų trūkumas: rizika, kad EPR modelis nesurinks pakankamai lėšų Direktyvoje nustatytai gamintojų finansuojamai tinkamų išlaidų daliai laiku padengti. Vertinimas turi būti grindžiamas išlaidų tinkamumo matrica ir atskirai apimti valymo CAPEX, OPEX bei kitas EPR sąnaudų kategorijas.
· Neproporcingas paslaugų kainos augimas: Rizika, kad dėl nepakankamo išorinio finansavimo neproporcingai išaugs geriamojo vandens ir nuotekų tvarkymo paslaugų kainos galutiniams vartotojams, kas sukeltų socialinį nepasitenkinimą.
3. Reguliacines ir teisines rizikas:
· EPR sistemos piktybiško vengimo (angl. free-riding): Rizika, kad dėl teisinių spragų elektroninės prekybos platformos ir užsienio tiekėjai išvengs prievolės mokėti EPR mokesčius Lietuvoje, taip iškreipiant konkurenciją ir sumažinant surenkamo fondo dydį.
· Teritorijų planavimo ir PAV vėlavimai: rizika, kad dėl pavojingų cheminių medžiagų naudojimo ir saugojimo, PAV procedūrų, sanitarinių apsaugos zonų pakeitimų ar statybą leidžiančių dokumentų gavimo užsitęs projektavimo ir statybos darbai.
4. Įgyvendinimo ir laiko rizikas:
· Tiekimo grandinių sutrikimai: Kadangi naujoji ES direktyva įpareigos tūkstančius Europos valyklų modernizuotis panašiu laikotarpiu (laikantis 2033 m., 2039 m. ir 2045 m. terminų), kyla didelė rizika susidurti su specializuotos įrangos (ozono generatorių, aktyvintos anglies filtrų) gamybos ir tiekimo vėlavimais bei rangovų trūkumu.
· Nacionalinio grafiko nesilaikymas: rizika, kad Lietuva neįgyvendins Direktyvoje atitinkamai valyklų grupei nustatytų tarpinių ar galutinių rodiklių. Rizikos vertinimas turi būti siejamas su teisės aktų atitikties matricoje nurodytais terminais, procentiniais rodikliais ir apskaičiavimo baze.
Rizikų valdymo planas: Tiekėjas kiekvienai identifikuotai rizikai privalo sudaryti rizikų matricą ir pateikti konkretų, praktiškai pritaikomą rizikų valdymo ir mažinimo (mitigavimo) priemonių planą. Plane turi būti aiškiai nurodyta, kokių prevencinių veiksmų turi imtis atsakingos valstybės institucijos, vandentvarkos įmonės ir EPR organizacijos (pvz., privalomi pilotiniai bandymai prieš statybas, išankstinis įrangos pirkimų planavimas, valstybės garantijos finansavimo trūkumui padengti).
[bookmark: _Toc1351156679]Apibendrintos išvados ir rekomendacijos (Nacionalinė kelio gairė)
Tiekėjas, remdamasis Galimybių studijos 2.1–2.7 poskyriuose atliktos analizės rezultatais, privalo suformuoti galutinį apibendrinantį dokumentą, kuriame pateikiamos aiškios ir praktiškai pritaikomos rekomendacijos Lietuvos Respublikos institucijoms ir vandentvarkos įmonėms.
Šiame skyriuje tiekėjas privalo pateikti:
[bookmark: _Toc2135346041]Optimalios technologijos (ar technologijų derinio) rekomendaciją:
· Atsižvelgiant į atliktą technologinę ir ekonominę analizę bei kitų šalių (pvz., Estijos, kur optimaliausia alternatyva dėl mažiausių gyvavimo ciklo kaštų ir mažiausio NPV pripažinta granuliuotos aktyvintos anglies (GAA) technologija) patirtį, Tiekėjas turi rekomenduoti optimaliausią ketvirtinės pakopos nuotekų valymo technologiją (ar jų derinį) Lietuvos NVĮ.
· Rekomendacija negali būti formali – ji turi apimti matricą, nurodančią, kokia technologija labiausiai tinka skirtingo tipo valykloms (pvz., priklausomai nuo laisvo ploto, pramoninių nuotekų dalies ar bromidų koncentracijos pajūrio zonose, kur ozonavimas gali būti rizikingas). Tiekėjas turi akcentuoti, kad galutinis technologijos parinkimas kiekvienai valyklai privalės būti tvirtinamas tik po realių pilotinių bandymų (angl. pilot testing).
[bookmark: _Toc1857811843]Finansinį modelį ir lėšų srautų strategiją:
· Pateikti galutinį infrastruktūros ir eksploatacijos finansavimo modelį, kuriame gamintojai padengtų ne mažiau kaip 80 % Direktyvoje apibrėžtų ketvirtinės pakopos nuotekų valymo investicinių ir eksploatacinių išlaidų. Kitų EPR sąnaudų kategorijų finansavimo apimtis turi būti nustatyta ir pagrįsta atskirai.
· Pateikti rekomendacijas, kaip turėtų būti finansuojama gamintojų įnašais nepadengiama tinkamų išlaidų dalis. Poveikis paslaugų kainai turi būti apskaičiuotas pagal Lietuvos duomenis ir dokumente nustatytą finansinę metodiką. Kitų valstybių tarifų pavyzdžiai gali būti naudojami tik kaip palyginamoji informacija, nurodant šaltinį, kainų metus, sistemos apimtį ir palyginamumo apribojimus.
[bookmark: _Toc1761167997]Nacionalinį veiksmų planą (Kelio gairę) Lietuvai iki 2045 m.
Tiekėjas turi pateikti chronologišką ir aiškų priemonių planą, detalizuojantį kas, kada ir ką turi padaryti, kad Lietuva laiku įgyvendintų ES Direktyvą (2024/3019/ES):
· Artimojo laikotarpio veiksmai: Direktyvos perkėlimas į nacionalinę teisę per joje nustatytą terminą, EPR teisinės ir institucinės sistemos sukūrimas, gamintojų registravimo ir įnašų apskaičiavimo mechanizmų parengimas bei pilotinių bandymų prioritetinėse valyklose pradžia.
· Vidutinio laikotarpio veiksmai: EPR prievolių taikymas gamintojams ne vėliau kaip nuo 2028 m. gruodžio 31 d., aiškiai atskiriant teisės aktų priėmimo, registravimo, organizacijų veiklos pradžios, įnašų apskaičiavimo ir faktinio surinkimo datas; techninių projektų rengimas, PAV ir leidimų procedūros bei pirmųjų ketvirtinės pakopos nuotekų valymo projektų įgyvendinimas pagal Direktyvos tarpinius rodiklius.
· Ilgalaikio laikotarpio veiksmai: tolesnė infrastruktūros plėtra pagal Direktyvoje kiekvienai valyklų grupei nustatytus tarpinius ir galutinius terminus, nacionalinio energetinio neutralumo trajektorijos įgyvendinimas ir įrangos reinvesticijų planavimas. Visos datos, procentiniai rodikliai ir apskaičiavimo bazės turi būti pateikti atitikties lentelėje.
[bookmark: _Toc1161070830]Rezultatų formos ir reikalavimai dokumentacijai
Tiekėjas privalo parengti ir pateikti visus Galimybių studijos rezultatus skaitmeniniu formatu. Visi dokumentai, ataskaitos ir prezentacijos turi būti parengti lietuvių kalba. Grafinė, vaizdinė informacija (schemos, brėžiniai) ataskaitose turi būti pateikiama spalvotai, po lentelėmis, diagramomis ir grafikais privaloma nurodyti informacijos šaltinį, datą bei pavadinimą.
Tiekėjas privalo Perkančiajai organizacijai pateikti šiuos rezultatus:
[bookmark: _Toc2073464886]Galimybių studijos ataskaita (PDF ir DOCX formatais):
· Pilna studija: Detali visų techninės specifikacijos 2 skyriuje nurodytų uždavinių analizė. Galutinė ataskaita teikiama skaitmeniniu, visuotinai prieinamu bei atviru koregavimui formatu (*.pdf ir *.docx).
· Santrauka vadovybei (angl. Executive Summary): lietuvių kalba parengtas iki 15 puslapių dokumentas sprendimų priėmėjams. Jame, naudojant infografikus, turi būti pristatyta rekomenduojama technologija ar technologijų derinys, Nacionalinis diegimo grafikas, EPR modelio finansiniai rodikliai, poveikis vandens paslaugų kainai, pagrindinės rizikos ir sprendimai.
[bookmark: _Toc2133924330]Finansiniai, technologiniai ir EPR modeliai (EXCEL formatu):
· Atviros skaičiuoklės: Visi technologinių alternatyvų ir finansiniai modeliai turi būti pateikti *.xlsx formatu. Privalomas reikalavimas – visos ląstelės ir formulės turi būti atviros, atsekamos ir redaguojamos. Negali būti jokių paslėptų skaičiavimų ar tiesiogiai įrašytų galutinių verčių.
· Turinys: skaičiuoklės turi apimti kiekvienos nagrinėjamos NVĮ CAPEX, OPEX ir reinvesticijų srautus per vienodą 30 metų ataskaitinį laikotarpį nuo eksploatacijos pradžios, taip pat finansinį ir socialinį-ekonominį modelius, EPR fondo lėšų kaupimo ir paskirstymo matricą bei tarifų jautrumo scenarijus.
[bookmark: _Toc658230921]Vadovybinė prezentacija (PPTX formatais):
· Parengtas vizualus ir struktūruotas pristatymas (*.pptx ir *.pdf formatais), apimantis 15–20 skaidrių.
· Prezentacija turi būti pritaikyta politinio, institucinio ir vadovaujančio lygmens auditorijai – joje turi dominuoti grafikai, aiškios išvados, vizualizuota Kelio gairė (Roadmap) bei aiškūs siūlymai teisinio reguliavimo pokyčiams.
[bookmark: _Toc1606831413]Rezultatų priėmimo kriterijai
Kiekvienas tarpinis ir galutinis rezultatas laikomas tinkamai parengtu, kai: pateikta visa konkrečiam etapui nustatyta apimtis; naudoti duomenys ir teisės aktai yra atsekami bei nurodyti jų šaltiniai ir datos; skaičiavimai pateikti su vienetais, prielaidomis ir atviromis formulėmis; išvados aiškiai siejamos su analize; pateikti kokybės kontrolės rezultatai; pašalintos kritinės ir esminės Perkančiosios organizacijos pastabos; failai atsidaro, yra redaguojami ir tarpusavyje suderinti. Perkančioji organizacija kiekvienam etapui taiko techninėje specifikacijoje nustatytus turinio kriterijus ir gali nepriimti rezultato, jeigu trūksta privalomų duomenų, skaičiavimų, pagrindimo ar atsekamumo.
[bookmark: _Toc231190628]Tarpinių rezultatų derinimas
· Prieš parengdamas ir pateikdamas galutines dokumentų (ataskaitų, skaičiuoklių, prezentacijų) versijas, Tiekėjas privalo Perkančiajai organizacijai elektroniniu paštu pateikti dokumentų projektus (tarpinius rezultatus) derinti. Perkančioji organizacija pastabas ir pasiūlymus privalo pateikti per 5 darbo dienas nuo atitinkamo projekto gavimo dienos. Tiekėjas privalo įvertinti gautas pastabas ir patikslintą projektą pateikti per 5 darbo dienas nuo pastabų gavimo dienos, jeigu šalys raštu nesusitaria dėl kito termino. Jeigu Perkančioji organizacija per nustatytą terminą pastabų nepateikia, laikoma, kad atitinkamam projektui pastabų neturi.
[bookmark: _Toc660398692]Atlikimo terminai
Bendras Paslaugų atlikimo terminas – ne ilgesnis kaip 8 mėnesiai nuo sutarties įsigaliojimo dienos. Per šį terminą Tiekėjas parengia pilotinių bandymų programą, tačiau faktinių ne trumpesnių kaip 3 mėnesių pusiau pramoninių bandymų nevykdo, nebent jų atlikimas įtraukiamas atskiru sutarties pakeitimu.
Tiekėjas privalo parengti detalų darbų grafiką ir pateikti jį Perkančiajai organizacijai ne vėliau kaip per 10 darbo dienų nuo sutarties įsigaliojimo. Darbų grafike privalo būti aiškiai nurodyti visi darbų etapai, atsakingi ekspertai, tarpiniai rezultatai, Perkančiosios organizacijos pastabų pateikimo ir Tiekėjo pataisymų terminai bei galutinių rezultatų pateikimo datos.
Perkančioji organizacija per 10 darbo dienų nuo Tiekėjo prašymo pateikia turimus NVĮ apkrovų, srautų, energijos suvartojimo, nuotekų kokybės, išleistuvų, sklypų, infrastruktūros, investicijų ir tarifų duomenis arba raštu nurodo, kurių duomenų neturi. Tiekėjas atsako už duomenų trūkumų registro parengimą, papildomų duomenų surinkimą iš viešų ar teisėtai prieinamų šaltinių, prielaidų pagrindimą ir neapibrėžties įvertinimą.
[bookmark: _Toc1762563508]Darbų etapai ir tarpiniai rezultatai
7 lentelė. Darbų etapų ir tarpinių rezultatų atlikimo terminai
	Etapas
	Pateiktinas rezultatas
	Terminas nuo sutarties įsigaliojimo, ne vėliau kaip

	Tarpinis etapas. Įvadinis darbų planavimas
	Detalus darbų grafikas, duomenų poreikio sąrašas, ekspertų įsitraukimo planas, komunikacijos ir derinimo tvarka.
	Per 10 darbo dienų

	Tarpinis etapas. Nuotekų mėginių ėmimo metodologijos parengimas
	Nuotekų mėginių ėmimo metodologija, įskaitant tiriamų NVĮ sąrašą, mėginių ėmimo taškus, dažnumą, paros sudėtinių mėginių reikalavimus, sauso oro sąlygų kriterijus, laboratorinių tyrimų parametrus ir kokybės užtikrinimo procedūras.
	Per 1 mėnesį

	Tarpnis etapas. Duomenų rinkimas, mėginių ėmimas ir laboratorinė analizė
	Atliktas sutartas nuotekų mėginių paėmimas, laboratoriniai tyrimai, gauti ir patikrinti tyrimų rezultatai, surinkti papildomi duomenys apie NVĮ apkrovas, technologijas, išleistuvus, jautrias teritorijas ir eksploatacines sąlygas.
	Per 3 mėnesius

	1 pagrindinis etapas. Mėginių analizės ataskaitos pateikimas
	Mikroteršalų ir technologinių parametrų tyrimų ataskaita, įskaitant rezultatų interpretaciją, koncentracijų palyginimą pagal NVĮ, indikatorinių medžiagų pašalinimo įvertinimą, bromidų, nitritų, DOC, SM, ChDS/BDS ir kitų parametrų analizę bei išvadas technologiniam vertinimui.
	Per 4 mėnesius

	Tarpinis etapas. Pirminė galimybių studijos pažangos ataskaita ir pirminis EPR modelis
	Galimybių studijos rengimo pažangos ataskaita, apimanti duomenų analizę, teisinio reguliavimo analizę, technologinių alternatyvų pradinį vertinimą, finansinės analizės prielaidas, poveikio paslaugų kainai analizės metodiką ir atskirą pirminį EPR modelį.
	Per 4 mėnesius

	Tarpinis etapas. NVĮ apžvalgų, technologijų parinkimo ir CAPEX/OPEX ataskaita
	Parengta kiekvienos nagrinėjamos NVĮ apžvalga, įvertinant esamą technologinę būklę, apkrovas, sklypo ir infrastruktūros apribojimus, preliminarų PAV/SLD procedūrų poreikį, galimas ketvirtinės pakopos nuotekų valymo technologijų alternatyvas, rekomenduojamą technologijos ar technologijų derinio parinkimą ir preliminarius CAPEX/OPEX įverčius pagal NVĮ bei alternatyvas.

	Per 5 mėnesius

	2 pagrindinis etapas. Technologinio, finansinio ir ekonominio vertinimo ir poveikio paslaugų kainai ataskaitų ir EPR modelio pateikimas
	Technologinių alternatyvų palyginimas, CAPEX ir OPEX skaičiavimai, finansiniai rodikliai, jautrumo analizė, poveikio vandens ir nuotekų tvarkymo paslaugų kainai vertinimas, EPR fondo lėšų kaupimo ir paskirstymo skaičiuoklės. 
	Per 6 mėnesius

	Tarpinis etapas. Nacionalinės kelio gairės, rizikų analizės ir galutinių projektų parengimas
	Nacionalinis ketvirtinės pakopos nuotekų valymo diegimo grafikas iki 2045 m., NVĮ prioritetizavimo modelis, PAV/SLD procedūrų poreikio matrica, rizikų analizė ir valdymo planas, galutinės ataskaitos, Excel modelių ir vadovybinės prezentacijos projektai derinimui.

	Per 7 mėnesius

	3 pagrindinis etapas. Galutinės galimybių studijos ataskaitos, santraukos vadovybei, finansinių, technologinių ir EPR modelių, vadovybės prezentacijos, pastabų suvestinės ir informacijos pateikimas
	Galutinė galimybių studijos ataskaita PDF ir DOCX formatais, santrauka vadovybei, finansiniai, socialiniai-ekonominiai, technologiniai ir EPR modeliai XLSX formatu, pilotinių bandymų programa, vadovybinė prezentacija PPTX ir PDF formatais, teisės aktų atitikties matrica, pastabų suvestinė ir informacija, kaip atsižvelgta į Perkančiosios organizacijos pastabas.

	Per 8 mėnesius




[bookmark: _Toc2013316660]Reikalavimai tarpinių rezultatų derinimui
Perkančioji organizacija privalo pateikti pastabas dėl kiekvieno tarpinio rezultato per 5 darbo dienas nuo jo gavimo dienos. Tiekėjas privalo įvertinti gautas pastabas ir patikslintus dokumentus ar skaičiuokles pateikti per 5 darbo dienas nuo pastabų gavimo dienos, jeigu šalys raštu nesusitaria dėl kito termino. Jeigu Perkančioji organizacija per nustatytą terminą pastabų nepateikia, laikoma, kad atitinkamam rezultatui pastabų neturi. 
Visi tarpiniai rezultatai turi būti pateikiami redaguojamais formatais, kad Perkančioji organizacija galėtų pateikti pastabas ir pasiūlymus. Galutinėje ataskaitoje Tiekėjas turi pateikti pastabų derinimo suvestinę, kurioje nurodoma, kaip buvo atsižvelgta į Perkančiosios organizacijos pateiktas pastabas.
[bookmark: _Toc1467965014]Galutiniai pateiktini rezultatai
Ne vėliau kaip per 8 mėnesius nuo sutarties įsigaliojimo Tiekėjas privalo pateikti visą galutinių rezultatų paketą: galimybių studijos ataskaitą PDF ir DOCX formatais, santrauką vadovybei, finansinius, socialinius-ekonominius, technologinius ir EPR modelius XLSX formatu, nuotekų mėginių tyrimų ataskaitą, NVĮ apžvalgų, technologijų parinkimo ir CAPEX/OPEX ataskaitą, NVĮ prioritetizavimo ir diegimo grafiką, PAV/SLD procedūrų poreikio analizę, pilotinių bandymų programą, rizikų analizę ir valdymo planą, nacionalinę kelio gairę iki 2045 m. bei vadovybinę prezentaciją PPTX ir PDF formatais.

